Covid-19-statistieke: Positiwiteitskoers daal effensFoto ter illustrasie. (Foto: Joe Raedle / Getty Images via AFP) Minstens 2 930 174 mense in Suid-Afrika het nou al Covid-19 opgedoen nadat nog 312 nuwe virusgevalle Maandag aangemeld is. Dit is heelwat minder as die aantal nuwe Covid-19-gevalle wat ŉ dag tevore aangeteken is (687). Die jongste styging verteenwoordig ŉ positiwiteitskoers van 2,3%. Volgens die Nasionale Instituut vir Oordraagbare Siektes (Nios) se statistieke is daar is nou 19 109 aktiewe virusgevalle in die land. Die meeste nuwe gevalle is weer in Gauteng (77%) aangemeld, gevolg deur KwaZulu-Natal en die Wes-Kaap (5% elk), Limpopo en Mpumalanga (3% elk), die Oos-Kaap, Noordwes, die Vrystaat en die Noord-Kaap (2% elk). Nog 10 Covid-19-verwante sterftes is bevestig, wat die totale aantal sterftes op 89 584 te staan bring. Altesame 2 715 mense word tans vir die koronavirus in die hospitaal behandel nadat nóg 37 mense sedert die vorige verslag opgeneem is. Minstens 2 821 481 in Suid-Afrika het reeds van Covid-19 herstel. Volgens die departement van gesondheid is altesame 110 064 dosisse van die entstof Maandag toegedien. * Volgens Nios is dit moontlik dat daar ŉ teenstrydigheid kan wees in die getal gevalle en persone wat in die Wes-Kaap herstel het, omdat dié provinsie se syfers tans gevalle insluit waar mense weer die virus opgedoen het en gevalle wat deur antigeentoetse bevestig is. Dit word nie by die nasionale statistieke ingesluit nie. Die getal gevalle van persone wat in die Wes-Kaap herstel het, bly dus staties op die nasionale verslae. Nios werk saam met die provinsiale departement van gesondheid om dié teenstrydighede op te klaar.